b'\n_START_ARTICLE_\nMarian Anderson\n_START_SECTION_\nEl\xc3\xa4m\xc3\xa4 ja ura\n_START_PARAGRAPH_\nMarian Andersonin lahjat huomattiin jo lapsena. H\xc3\xa4n aloitti laulamisen kuusivuotiaana paikallisen baptistikirkon kuorossa. Perheell\xc3\xa4 ei ollut varaa h\xc3\xa4nen musiikkiopintoihinsa, mutta seurakunta ker\xc3\xa4si rahat ja 19-vuotiaana Anderson p\xc3\xa4\xc3\xa4si opiskelemaan laulua Giuseppe Boghettin johdolla. L\xc3\xa4pimurtovuonnaan 1925 h\xc3\xa4n voitti 300 osallistujan laulukilpailun ja p\xc3\xa4\xc3\xa4si esiintym\xc3\xa4\xc3\xa4n New Yorkin filharmonisen sinfoniaorkesterin solistina._NEWLINE_Maailmanlaajuinen kohu syntyi p\xc3\xa4\xc3\xa4si\xc3\xa4isen\xc3\xa4 1939, kun Anderson torjuttiin tumman ihonv\xc3\xa4rins\xc3\xa4 vuoksi esiintym\xc3\xa4st\xc3\xa4 Daughters of the American Revolution -j\xc3\xa4rjest\xc3\xb6n hallinnoimassa Constitution Hall -konserttisalissa, Washingtonissa. Tapauksen johdosta presidentin puoliso Eleanor Roosevelt erosi j\xc3\xa4rjest\xc3\xb6st\xc3\xa4 ja j\xc3\xa4rjesti Andersonille samaksi p\xc3\xa4iv\xc3\xa4ksi erillisen konsertin Lincoln Memorialin luona. Konsertissa oli yleis\xc3\xb6\xc3\xa4 paikalla noin 70\xc2\xa0000, ja se l\xc3\xa4hetettiin my\xc3\xb6s suorana radionkuuntelijoille. Konsertissa Andersonin s\xc3\xa4est\xc3\xa4j\xc3\xa4n\xc3\xa4 toimi suomalainen Kosti Vehanen. H\xc3\xa4n oli sama henkil\xc3\xb6, joka oli tutustuttanut Andersonin Jean Sibeliukseen vuonna 1933. Marian Anderson esiintyi Sibeliukselle t\xc3\xa4m\xc3\xa4n kotona Ainolassa ja piti my\xc3\xb6hemmin suurimpana saamistaan tunnustuksista Sibeliuksen toteamusta: "Kattoni on Teille liian matala." Sibelius omisti Andersonille yhden yksinlauluistaan. _NEWLINE_Marian Andersonista tuli syyskuussa 1954 ensimm\xc3\xa4inen New Yorkin Metropolitan-oopperassa esiintynyt tummaihoinen henkil\xc3\xb6. Vuonna 1958 h\xc3\xa4n sai ensimm\xc3\xa4isen\xc3\xa4 tummaihoisena laulajana kiinnityksen samaiseen paikkaan._NEWLINE_Vuonna 1958 Anderson nimitettiin Yhdistyneiden kansakuntien hyv\xc3\xa4n tahdon l\xc3\xa4hettil\xc3\xa4\xc3\xa4ksi Afrikkaan ja Aasiaan.'